BMT: Jahon iqtisodiyoti tanazzulda, kelasi yildan ko'p narsa kutmang
Jenevada asoslangan BMT Savdo va taraqqiyot konferensiyasi jahon iqtisodiyoti hali-beri o’nglanmaydi deya ogohlantirmoqda.
Butun Yevropa kelayotgan yili inqirozda bo’ladi. AQSh va Yaponiya esa stagnatsiyada bo’ladi, ya’ni iqtisodiy jihatdan deyarli o'smaydi. Jenevada asoslangan bu tashkilot davlatlarni ijtimoiy himoyani kamaytirmaslikka chaqirmoqda. Agentlikning yetakchi eksperti Xayner Flassbek tahlilicha, hukumatlar xarajatni kamaytiramiz deb fuqaro hayotini yanada qiyinlashtirmoqda. "Iqtisodiy o’sishni ta’minlovchi dasturlar ishlab chiqish kerak. Xarajatni kamaytirish bilangina ish bitmaydi. Ijtimoiy himoyasiz millionlab odamlar inqiroz qurboni bo’ladi. Bunga yo’l qo’ya olmaymiz",- deydi mutaxassis. Iste’mol ko’lamini oshirish bilan Yaponiya, Amerika va Yevropa Ittifoqi ancha oldinga siljisa bo’ladi, deydi iqtisodchi. Uningcha, ko’plab davlatlarda byudjetdagi kamomaddan qutulish uchun ko’rilayotgan keskin choralar muammoning yechimi emas. "Bu bilan ichki va tashqi qarzdan qutula olmaysiz. Davlat tuzumlari juda katta. Ularning faoliyati uchun mablag’ kerak. Daromad va xarajat orasidagi farqdan qutulish uchun keng qamrovli, uzoq muddatli siyosat bilan chiqish kerak",- deydi Xayner Flassbek. Uning fikricha, inqiroz ta’sir qilmagan jamiyat yo’q. Rivojlanayotgan va rivojlanish bag’oyat sekin kechayotgan mamlakatlarda kelasi yil ahvol og’irlashadi. Taraqqiy etgan davlatlar krizisda ekan, dunyo krizisda, deydi BMT eksperti.